SET ปิดเช้าบวก 3 จุด รับแรงซื้อหุ้นใหญ่-จับตาตัวเลขจ้างงานสหรัฐ
SET ปิดเช้าบวก 3 จุด รับแรงซื้อหุ้นใหญ่ และนลท.ยังรอตัวเลขการจ้างงานนอกภาคเกษตรสหรัฐคืนนี้ แนวโน้มช่วงบ่ายคาดยังเคลื่อนไหวแคบๆ เช่นเดียวกับช่วงเช้า ให้แนวรับ 1,645 จุด แนวต้าน 1,650 จุด
3 ก.ย. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้แกว่งตัวในกรอบแคบๆ โดยได้แรงเหวี่ยงจากหุ้น DELTA ประกอบกับนักลงทุนส่วนใหญ่ยังคงรอดูการเปิดเผยตัวเลขการจ้างงานนอกภาคเกษตรสหรัฐฯคืนนี้ ซึ่งหากตัวเลขดังกล่าวออกมาดีกว่าคาดเป็นเดือนที่สามติดต่อกัน จะเป็นการคอนเฟิร์มภาพตลาดแรงงานที่ฟื้นตัวดีขึ้นต่อเนื่อง ทำให้ธนาคารกลางสหรัฐ (เฟด) อาจทำลดวงเงินการเข้าซื้อพันธบัตรและสินทรัพย์ทางการเงิน (QE Tapering) เร็วขึ้น และสร้างความผันผวนต่อตลาดได้ในระยะสั้น
ขณะที่ทิศทางตลาดหุ้นในภูมิภาคเอเชียเช้านี้ ส่วนใหญ่เคลื่อนไหวในแดนบวก
สำหรับแนวโน้มการลงทุนในช่วงบ่ายนี้ นายสรพล กล่าวว่า ตลาดฯน่าจะยังเคลื่อนไหวในกรอบแคบเช่นเดียวกับช่วงเช้าที่ผ่านมา โดยให้แนวรับที่ 1,645 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF มูลค่าการซื้อขาย 2,397.96 ล้านบาท ปิดที่ 42.00 บาท เพิ่มขึ้น 0.75 บาท
DELTA มูลค่าการซื้อขาย 2,367.86 ล้านบาท ปิดที่ 746.00 บาท เพิ่มขึ้น 20.00 บาท
PTT มูลค่าการซื้อขาย 1,338.35 ล้านบาท ปิดที่ 38.00 บาท ราคาไม่เปลี่ยนแปลง
MAKRO มูลค่าการซื้อขาย 1,235.86 ล้านบาท ปิดที่ 52.25 บาท เพิ่มขึ้น 1.75 บาท
CPALL มูลค่าการซื้อขาย 1,189.42 ล้านบาท ปิดที่ 63.00 บาท ลดลง 1.00 บาท
 
 